钦定古今图书集成/历象汇编/乾象典/第064卷 > 《诗经》 > 《云汉》
## 钦定古今图书集成/历象汇编/乾象典/第064卷 > 《诗经》 > 《云汉》

倬彼云汉，昭回于天。

〈朱注〉《云汉》，天河也。昭光，回转也。言其光随天而转也。旧说以为宣王承厉王之烈，内有拨乱之志，遇灾而惧，侧身修行，欲销去之。天下喜于王化复行，百姓见忧，故仍叔作此诗以美之。言“云汉”者，夜晴则天河明，故述王仰诉于天之词也。〈大全〉曹氏曰：汉在天，似云非云，故曰“云汉”也。汉者，水之精，而雨者，水之施也。天将雨，其兆先见于汉，故闵雨则望云汉而占之也。天汉起于东方，经尾、箕之间，是为汉津，委蛇向西南行，至七星南而没。此其回旋之度也。云汉昭回，则其非雨之候可知矣。